कोलकाता में बोले-फैंस पीली जर्सी में मुझे विदाई देने की कोशिश कर रहे हैं
IPL 2023; Chennai Super Kings Vs Kolkata Knight Riders. MS Dhoni Speaks About His Retirement. चेन्नई सुपर किंग्स ने रविवार को कोलकाता नाइट राइडर्स को उसके होम ग्राउंड कोलकाता के इडेन गार्डेन में 49 रन से हराया। यह धोनी का IPL में आखिरी सीजन हो सकता है।
चेन्नई सुपर किंग्स ने रविवार को कोलकाता नाइट राइडर्स को उसके होम ग्राउंड कोलकाता के इडेन गार्डन में 49 रन से हराया। यह धोनी का IPL में आखिरी सीजन हो सकता है। इसके संकेत धोनी लगातार दो मैचों से दे रहे हैं। पहले होमग्राउंड में हैदराबाद के खिलाफ जीत के बाद कहा कि वह अपने करियर के अंतिम फेज का आनंद ले रहे हैं। वहीं कोलकाता में CSK को सपोर्ट करने पहुंचे फैंस के प्रति आभार जताया और कहा कि वे विदाई देने की कोशिश कर रहे हैं।
कोलकाता के इडेन गार्डेन में रविवार को CSKऔर KKR के मैच देखने के लिए बहुत संख्या में CSK और धोनी के नंबर की जर्सी पहनकर स्टेडियम में पहुंचे थे। मैच के बाद इडेन गार्डन में CSK फैन्स पर धोनी ने कहा- मैं समर्थन के लिए धन्यवाद कहना चाहता हूं। वे बड़ी संख्या में CSK को सपोर्ट करने पहुंचे। इनमें से ज्यादातर लोग अगली बार KKR की जर्सी में आएंगे। वे मुझे विदाई देने की कोशिश कर रहे हैं, इसलिए भीड़ का आभार जताता हूं।
धोनी ने गेंदबाजों की तारीफ की
धोनी ने गेंदबाजों के चोटिल होने और उनके प्रदर्शन पर कहा कि अगर कोई चोटिल होता है, तो वह कुछ नहीं कर सकता है। हमारे तेज गेंदबाजों और स्पिनरों ने अपना काम किया। हमें पता था कि उनकी टीम में ऐसे बल्लेबाजों की संख्या ज्यादा है, जो बड़े शॉट खेल सकते हैं और किसी भी परिस्थिति में वह मैच को पलटने की क्षमता रखते हैं। हमने उनको सम्मान दिया। हमें जल्दी विकेट लेकर दबाव बनाने की जरूरत थी। जिसे हमारे गेंदबाजों ने बखूबी निभाया।
रहाणे की तारीफ 
धोनी ने रहाणे की तारीफ की। रहाणे ने 29 गेंदों में नाबाद 71 रन की पारी खेली। धोनी ने कहा- हमें किसी बल्लेबाजी की क्षमता का पता तब चलता है, जब हम उसे मौका देते हैं। बल्लेबाज को अपने मन मुताबिक खेलने की छूट देते हैं। उसकी क्षमता के अनुरूप उसे बल्लेबाजी क्रम में जगह दी जाती है। इसके लिए कुछ को त्याग भी करना होता है। ताकि किसी को मौका मिल सके और टीम को सफलता मिले।
चेन्नई ने धोनी की कप्तानी में चार IPL ट्रॉफी जीतीं
एमएस धोनी 41 साल के हैं और 240 आईपीएल मैचों का हिस्सा रहे हैं। चेन्नई ने धोनी की कप्तानी में चार IPL ट्रॉफी जीती हैं। उन्होंने छह मैचों की चार पारियों में 59 रन बनाए हैं। इस दौरान धोनी का औसत 59 और स्ट्राइक रेट 210.71 का रहा है। उन्होंने दो चौके और छह छक्के लगाए हैं।